તમે બીજો ફ્લૅટ ખરીદવા ઇચ્છતા હો ત્યારે સૌથી ધ્યાનમાં રાખવા જેવો મહત્વનો મુદ્દો એ છે કે તમારે ઘર ખરીદવા માટે ઉતાવળ કર્યા વગર પૂરતો સમય લેવો જોઈએ. એક રિયલ્ટી-કન્સલ્ટન્ટ કહે છે, ‘ઘરની શોધ કરવી હોય તો ધીરજ એ સૌથી યોગ્ય ચાવી ગણાય છે. મોટા ભાગના લોકો બીજું ઘર ભાડા પર આપવા માટે ખરીદતા હોય છે અને એનું જે ભાડું આવે એમાંથી તેઓ એની અડધા ભાગની કિંમતની હોમલોનનો હપ્તો ચૂકવતા હોય છે. વળી તમે કોઈ નવી પ્રૉપર્ટી ખરીદતા હો ત્યારે એટલું ચોક્કસ ધ્યાનમાં રાખો કે બને તો એ નવી લીધેલી પ્રૉપર્ટી તમારા હાલના ઘરની નજીક હોય જેથી તમે આરામથી એના પર નજર રાખવા વારેઘડીએ ત્યાં આંટો મારી શકો અને એનું ધ્યાન રાખી શકો.’